
            DĖL INFORMAVIMO APIE SPORTUOJANČIŲ ASMENŲ SVEIKATOS TIKRINIMO TVARKOS PAKEITIMUS
          Lietuvos Respublikos sveikatos apsaugos ministerija kartu su Lietuvos Respublikos švietimo, mokslo ir sporto ministerija atnaujino sportuojančių asmenų sveikatos tikrinimo tvarką, kuria siekiama mažinti administracinę naštą sportuojančių vaikų šeimoms, racionaliau naudoti sveikatos priežiūros sistemos išteklius bei aiškiau diferencijuoti sportuojančių asmenų sveikatos tikrinimo reikalavimus pagal sportinio ugdymo etapą ir treniruočių krūvį.
          Atkreipiame dėmesį, kad pagal naująją tvarką vaikams, lankantiems fizinio aktyvumo pratybas, sporto būrelius ar ugdomiems pradinio rengimo etape, taip pat meistriškumo ugdymo ir meistriškumo tobulinimo etapų sportininkams, sportuojantiems mažesniu nei 8 akademinių valandų per savaitę krūviu, nebereikės atskiros Sportuojančiojo sveikatos patikrinimo medicininės pažymos (forma 068/a). Šiais atvejais pakaks kasmetinio profilaktinio sveikatos patikrinimo metu šeimos gydytojo išduodamo Mokinio sveikatos pažymėjimo (forma E027-1), kurio metu papildomai atliekama elektrokardiograma.
         Sporto medicinos gydytojo atliekamas sveikatos patikrinimas ir toliau bus privalomas nepilnamečiams meistriškumo ugdymo ir meistriškumo tobulinimo etapų sportininkams, sportuojantiems 8 ar daugiau akademinių valandų per savaitę, nepilnamečiams aukšto meistriškumo ugdymo etapo sportininkams bei pilnamečiams sportininkams. Jiems po sveikatos patikrinimo išduodama Sportuojančiojo sveikatos patikrinimo medicininė pažyma (forma 068/a). Informaciją kaip užsirašyti patikrinimui rasite čia:
https://lscentras.lt/lt/duk

           Taip pat keičiamas profilaktinių sveikatos patikrinimų periodiškumas – daugumai sportuojančių asmenų sveikatą reikės tikrintis vieną kartą per metus. Esant sveikatos sutrikimams, būklėms, kurioms reikalinga atidesnė sporto gydytojų priežiūra, sveikatos patikrinimai gydytojo sprendimu gali būti dažnesni, nei kartas metuose.  Kas šešis mėnesius sveikata ir toliau bus tikrinama didesnės rizikos sporto šakų sportininkams (triatlonas, labai ilgų nuotolių (42, 25; 50 km maratono) bėgimas, slidinėjimas).
          Atsižvelgiant į pokyčius, prašome savivaldybių administracijų užtikrinti, kad savivaldybių teritorijoje veikiančios sporto organizacijos, sporto centrai, neformaliojo vaikų švietimo teikėjai ir kiti fizinio aktyvumo veiklų organizatoriai būtų informuoti apie pasikeitusį teisinį reguliavimą bei tinkamai konsultuotų sportuojančius asmenis ir jų teisėtus atstovus dėl konkrečiu atveju privalomo pateikti sveikatos dokumento, atsižvelgiant į sportinio ugdymo etapą ir treniruočių krūvį.
            Siekiant užtikrinti vienodą naujojo teisinio reguliavimo taikymą ir tinkamą visuomenės informavimą, rekomenduojame informaciją, kaip kokiu atveju fizinio aktyvumu užsiimantis asmuo ar sportininkas turi kreiptis, kokiu reguliarumu,  paskelbti Lietuvos sporto centro svetainėje, savivaldybių interneto svetainėse ir socialinių tinklų paskyrose, išplatinti savivaldybės pavaldžioms švietimo, sporto ir sveikatos priežiūros įstaigoms, sporto centrams, sporto klubams, nevyriausybinėms sporto organizacijoms bei kitoms suinteresuotoms institucijoms. 
          Taip pat  siūlome savivaldybių sporto centrams ir Lietuvos sporto centro medicinos departamentui formalizuoti bendradarbiavimą pateikiant informaciją Lietuvos sporto centro medicinos departamentui, būtinam atsekamumui dėl to, ar asmuo atitinka įsakyme patvirtintas nuostatas ir yra profilaktiškai tikrinamas sporto medicinos centre.
            Susipažinti su įsakymo pakeitimais galima paspaudus nuorodą čia:
https://www.e-tar.lt/portal/lt/legalAct/643d5e846edc11f1b53dfa020e517810

         Tikimės, kad savalaikis informacijos paskleidimas, nuoseklus bendradarbiavimas tarp organizacijų prisidės prie sklandaus naujosios tvarkos įgyvendinimo, sumažins administracinę naštą sportuojantiems asmenims ir jų šeimoms bei užtikrins tinkamą sportuojančių asmenų sveikatos priežiūrą bei suteiks galimybę sporto medicinos centrams daugiau dėmesio ir laiko skirti aukšto meistriškumo sportininkų sveikatos palaikymui.

